Logo, company name

Description automatically generated

# «Πλημμύρισε» αθλητισμό η θάλασσα της Λάρνακας

**ΠΕΤΥΧΗΜΕΝΟ ΤΟ 12Ο ΦΕΣΤΙΒΑΛ ΤΟΥ ΑΓΟ**

Με τη συμμετοχή 800 και πλέον παιδιών σε αθλήματα παραλίας πραγματοποιήθηκε την Τετάρτη 24 Απριλίου 2019 το 12ο Φεστιβάλ καλοκαιρινών αθλητικών δραστηριοτήτων του προγράμματος «Αθλητισμός Για Όλους» του Κυπριακού Οργανισμού Αθλητισμού.

Η παραλία του ΚΟΤ στη Λάρνακα όπου φιλοξένησε το φεστιβάλ, μετατράπηκε σε ένα απέραντο γήπεδο κατάμεστο από παιδιά του προγράμματος «παιδί και κολύμπι» του ΑΓΟ, από τη Λευκωσία, Λεμεσό και  Λάρνακα, τα οποία είχαν την ευκαιρία να ψυχαγωγηθούν και να γνωρίσουν τα καλοκαιρινά αθλήματα.

Στο Φεστιβάλ έδωσαν το παρόν τους, ο Πρόεδρος του Κυπριακού Οργανισμού Αθλητισμού Ανδρέας Μιχαηλίδης, η Γενική Διευθύντρια Δρ. Μαίρη Χαραλάμπους Παπαμιλτιάδη και το μέλος του Διοικητικού Συμβουλίου Ανδρόνικος Ανδρονίκου.

Σε δηλώσεις του ο Πρόεδρος του ΚΟΑ είπε: «Η διοργάνωση του Φεστιβάλ είναι μια εξαιρετικά μεγάλη πρωτοβουλία του ΚΟΑ και του προγράμματος ΑΓΟ και συγκεντρώνει στην παραλία του ΚΟΤ στη Λάρνακα, παιδιά από όλη σχεδόν την Κύπρο που συμμετέχουν στο πρόγραμμα «παιδί και κολύμπι». Ο κ. Μιχαηλίδης πρόσθεσε επίσης πως φέτος είναι η δωδέκατη χρονιά που διοργανώνεται αυτή η πολύ πετυχημένη εκδήλωση και εξέφρασε συγχαρητήρια του στην οργανωτική ομάδα του ΑΓΟ της οποίας ηγείται η Έφη Μούζουρου Πενηνταέξ, καθώς και τους γυμναστές του προγράμματος όπως και στους γονείς που σπρώχνουν τα παιδιά τους προς την κατεύθυνση του αθλητισμού. Συνεχίζοντας είπε:  «Η Κύπρος είναι ένας παράδεισος, έχει την παραλία και τη θάλασσα και θέλουμε τα παιδιά να απολαμβάνουν αυτά τα χαρακτηριστικά που έχει το νησί μας» και σημείωσε: «κυκλοφορώντας λίγο ανάμεσα στα παιδιά έχουμε δει πολλά χαρούμενα πρόσωπα και αυτή είναι η μεγάλη μας ανταμοιβή».  
   
Η προϊσταμένη του προγράμματος ΑΓΟ ανέφερε ότι το Φεστιβάλ Αθλητικών Δραστηριοτήτων, διοργανώνει το ΑΓΟ του ΚΟΑ και  βραβεύτηκε από την Παγκόσμια Ομοσπονδία TAFISA, ενώ θεωρείται ένα από τα πιο αξιόλογα προγράμματα στην Ευρώπη. Η επιτυχία αυτή οφείλεται στους καταρτισμένους γυμναστές, αλλά και στον τρόπο δημιουργίας των προγραμμάτων που έχουν επίκεντρο τα μέλη: «Σήμερα όσα από τα μέλη βρίσκονται στην παραλία του ΚΟΤ στη Λάρνακα, θα συνδυάσουν τη διασκέδαση με την άθληση και θα απολαύσουν τα θαλάσσια αθλήματα μέσα και έξω από το νερό».  
   
Η κ. Πενηνταέξ εξέφρασε ευχαριστίες στον μέγα χορηγό του ΑΓΟ, την ΟΠΑΠ Κύπρου που είναι πάντα δίπλα μας, καθώς και στην εταιρεία Λανίτης που είναι χορηγός της εκδήλωσης.